อเบอร์ดีนชูตราสารหนี้ตลาดเกิดใหม่แจ๋ว
อเบอร์ดีน มองตราสารหนี้ตลาดเกิดใหม่ยังรุ่ง พื้นฐานแกร่ง ผลตอบแทนสูง
16 พ.ค. 2555

อเบอร์ดีน มองตราสารหนี้ตลาดเกิดใหม่ยังรุ่ง พื้นฐานแกร่ง ผลตอบแทนสูง
นายพงค์ธาริน ทรัพยานนท์ หัวหน้าฝ่ายตราสารหนี้ บริษัทหลักทรัพย์จัดการกองทุน (บลจ.) อเบอร์ดีน (ประเทศไทย) กล่าวว่า ดัชนีชี้วัดการเติบโตของเศรษฐกิจโลกปรับตัวดีขึ้นกว่าคาด เพราะมีมาตรการช่วยเหลือทางการเงินของธนาคารกลางยุโรปและแนวโน้มดอกเบี้ยสหรัฐอยู่ระดับต่ำ ส่งผลให้เงินทุนไหลเข้าตราสารหนี้ตลาดเกิดใหม่ตั้งแต่ต้นปีถึงสิ้นเดือน เม.ย. 2555 รวมมูลค่า 2.7 หมื่นล้านเหรียญสหรัฐ 
“ประเทศในกลุ่มตลาดเกิดใหม่ไม่ได้ถูกกระทบจากปัญหาในยุโรปมากนัก อีกทั้งอันดับความน่าเชื่อถือของตราสารหนี้ดีขึ้น ขณะที่สกุลเงินและตราสารหนี้มีแนวโน้มที่จะให้ผลตอบแทนที่น่าสนใจ ซึ่งปัจจุบันราคายังอยู่ในระดับที่น่าลงทุนและมีความเสี่ยงการผิดนัดชำระหนี้ในระดับต่ำต่างจากประเทศพัฒนาแล้ว” นายพงค์ธาริน กล่าว
นอกจากนี้ คาดว่ากลุ่มประเทศเกิดใหม่ยังคงอัตราดอกเบี้ยไว้ ยกเว้นไทยที่อาจจะปรับขึ้นดอกเบี้ยช่วงครึ่งปีหลังเพื่อดูแลเงินเฟ้อ ส่วนเศรษฐกิจของประเทศในกลุ่มตลาดเกิดใหม่ยังมีแนวโน้มเติบโตที่ดี เงินเฟ้อไม่มีปัญหา
ปัจจุบันกองทุนเปิดอเบอร์ดีน อีเมอร์จิ้ง ออพพอร์ทูนิตี้ส์ บอนด์ ฟันด์ (AEOB) ซึ่งลงทุนตราสารหนี้ตลาดเกิดใหม่ ไม่ได้ลงทุนในพันธบัตรไทย เนื่องจากผลตอบแทนพันธบัตรอายุ 10 ปีอยู่ระดับต่ำ 3.7% จึงไม่น่าสนใจ และที่ผ่านมากองทุนได้ขายพันธบัตรของฟิลิปปินส์และอินโดนีเซียออก เนื่องจากราคาค่อนข้างแพง ส่วนพอร์ตลงทุนโดยรวมยังอยู่ในละตินอเมริกา ยุโรปตะวันออกกลางและแอฟริกา โดยประเทศที่ลงทุนสูงสุด คือ เม็กซิโก แอฟริกาใต้ บราซิล เวเนซุเอลา รัสเซีย ตุรกี จีน เป็นต้น
นายพงค์ธาริน กล่าวว่า ยังคงต้องติดตามความเสี่ยงจากวิกฤตหนี้ของยุโรป เนื่องจากกังวลว่านักการเมืองจะไม่ทำตามข้อตกลงในการแก้ไขปัญหา ทำให้นักลงทุนกลัวต้องใช้เวลาอีกนานและไม่มั่นใจว่ากรีซจะผิดนัดชำระหนี้หรือไม่ ขณะที่ความกังวลว่าเศรษฐกิจจีนจะชะลอตัวลงอย่างรุนแรงนั้นไม่น่าเกิดขึ้น แต่จะเติบโตชะลอตัวลงเหลือ 8% เท่านั้น
“แม้เศรษฐกิจจะดีขึ้นต่อเนื่อง โอกาสปรับเพิ่มเรทติ้งตราสารหนี้ของกลุ่มตลาดเกิดใหม่ยังมี แต่ 6 เดือนจากนี้ยังมีเรื่องยุโรปเข้ามากระทบราคาพันธบัตรของตลาดเกิดใหม่ได้” นายพงค์ธาริน กล่าว
สำหรับผลตอบแทนของกองทุน AEOB ซึ่งลงทุนในตราสารหนี้ที่ออกโดยบริษัท หรือรัฐบาลในกลุ่มประเทศตลาดเกิดใหม่ ตั้งแต่ต้นปีถึงวันที่ 27 เม.ย. 2555 ผลตอบแทน 6.84% และย้อนหลัง 3 เดือนอยู่ที่ 4.28% ย้อนหลัง 6 เดือนอยู่ที่ 7.75% และย้อนหลัง 1 ปี อยู่ที่ 11.81%